IP ปิดดีลซื้อ “รพ.นครพัฒน์” สยายปีกธุรกิจปลายน้ำ ยันรายได้ปีนี้ 1.6 พันล้าน
“ตฤณวรรธน์” บอสใหญ่ IP ควักเงิน 36 ล้านบาท เก็บหุ้นเพิ่ม ดันถือเฉียด 30% พร้อมปิดดีล “รพ.นครพัฒน์” สยายปีกธุรกิจปลายน้ำยัน ภาพรวมรายได้ทั้งปี 65 ทะลุ 1,600 ล้านบาท
“ตฤณวรรธน์” บอสใหญ่ IP ควักเงิน 36 ล้านบาท เก็บหุ้นเพิ่ม ดันถือเฉียด 30% พร้อมปิดดีล “รพ.นครพัฒน์” สยายปีกธุรกิจปลายน้ำยัน ภาพรวมรายได้ทั้งปี 65 ทะลุ 1,600 ล้านบาท
20 ธ.ค. 2565

ดร.ตฤณวรรธน์ ธนิตนิธิพันธ์ ประธานเจ้าหน้าที่บริหาร บริษัท อินเตอร์ ฟาร์มา จำกัด (มหาชน) หรือ IP ผู้ดำเนินธุรกิจด้านการพัฒนา คิดค้น และจำหน่ายผลิตภัณฑ์เพื่อสุขภาพและนวัตกรรมความงามสำหรับคน และผลิตภัณฑ์สุขภาพสำหรับสัตว์เลี้ยงและปศุสัตว์ เปิดเผยว่า ในช่วงระหว่างวันที่ 15 พฤศจิกายน – 19 ธันวาคม 2565 ได้ทยอยเข้าเก็บหุ้น IP เติมพอร์ตรวม 2.5 ล้านหุ้น ราคาเฉลี่ยหุ้นละ 14.54 บาท คิดเป็นมูลค่ารายการรวม 36.35 ล้านบาท ส่งผลให้ปัจจุบันถือหุ้น IP ทั้งหมดกว่า 111 ล้านหุ้น คิดเป็นสัดส่วน 29.83% ของจำนวนหุ้นทั้งหมด
“ท่ามกลางกระแสความกังวลต่างๆที่เข้ามากระทบความเชื่อมั่นนักลงทุนตลอดช่วงที่ผ่านมา ผมกลับมองอีกมุม เป็นโอกาสเข้าสะสมหุ้น เนื่องจากที่ผ่านมาผลประกอบการของบริษัทเติบโตแข็งแกร่งมาอย่างต่อเนื่อง โดยล่าสุดผลงาน 9 เดือนแรกของปี 256 ท็อปฟอร์ม กำไรสุทธิเติบโต 40% แตะ 96 ล้านบาท รายได้รวม 1,082 ล้านบาท โตขึ้นกว่า 76%” ดร.ตฤณวรรธน์ กล่าว
ดร.ตฤณวรรธน์ กล่าวเพิ่มเติมว่า ล่าสุดบริษัทฯได้ปิดดีลซื้อหุ้นสามัญ บริษัท นครพัฒน์ จำกัด ผู้ดำเนินธุรกิจโรงพยาบาลเอกชน ภายใต้ชื่อ “โรงพยาบาลนครพัฒน์” ขนาด 59 เตียง ในจังหวัดนครศรีธรรมราช ในสัดส่วน 50% ของจำนวนหุ้นทั้งหมดจากผู้ถือหุ้นเดิมเรียบร้อยแล้ว โดยได้ดำเนินการชำระเงินและโอนหุ้นแล้วเสร็จเมื่อวันที่ 16 พฤศจิกายน 2565 ที่ผ่านมา ซึ่งนับเป็นอีกก้าวย่างสำคัญในการต่อยอดธุรกิจจากต้นน้ำสู่ปลายน้ำ เพื่อก้าวสู่การเป็นผู้นำธุรกิจสุขภาพแบบครบวงจรตามเป้าหมายที่วางไว้ มั่นใจภาพรวมทั้งปี 2565 รายได้ไม่ต่ำกว่า 1,600 ล้านบาท ทำสถิติใหม่ต่อเนื่อง
ทั้งนี้ ปัจจุบัน บมจ.อินเตอร์ ฟาร์มา แบ่งกลุ่มผลิตภัณฑ์ออกเป็น 7 กลุ่ม ประกอบด้วย 1.นวัตกรรมเวชภัณฑ์รักษาโรค (Pharmaceutical Innovation), 2.โภชนบำบัดเพื่อการรักษาสุขภาพและชะลอวัย (Wellness &amp; Anti-Aging Nutraceuticals), 3.เวชสำอางและนวัตกรรมความงาม (Cosmeceuticals &amp; Aesthetic Innovation), 4.ผลิตภัณฑ์ดูแลและส่งเสริมสุขภาพของสัตว์เลี้ยง (Companion Animal Healthcare), 5.ผลิตภัณฑ์ดูแลและส่งเสริมสุขภาพสำหรับปศุสัตว์ (Livestock Animal Healthcare), 6.ธุรกิจร้านขายยาแบรนด์ “LAB PHARMACY” ภายใต้ บริษัท Inter Pharmacy และกลุ่มธุรกิจล่าสุด 7. ธุรกิจโรงพยาบาลและคลินิก ภายใต้ บริษัท Inter Wellness